DA Den Europæiske Unions Tidende CE 70/207

(2004/C 70 E/223)

SKRIFTLIG FORESPØRGSEL E-3056/03

af Dorette Corbey (PSE) til Kommissionen

(17. oktober 2003)

Om: Foranstaltninger til sikring af naturgasleverancerne

Den 23. september 2003 stemte Parlamentet om Kommissionens forslag om foranstaltninger til opretholdelse af naturgasforsyningssikkerheden og forsyningssikkerhedsforanstaltningerne for olieprodukter. Kommissionen tilstræber med begge forslag at opnå bedre kontrol med disse energikilder. Europa-Parlamentet vedtog med absolut flertal at henvise forslaget om forsyningssikkerhedsforanstaltninger for olieprodukter til fornyet behandling i Kommissionen. Forslaget om foranstaltninger til opretholdelse af naturgasforsyningssikkerheden blev ændret væsentligt af Parlamentet.

1. Kan Kommissionen oplyse, hvordan Nederlandene blev hørt under udarbejdelsen af forslaget vedrørende naturgas?

2. Kan Kommissionen oplyse, hvordan den i forslaget om naturgasforsyning tog hensyn til de grundlæggende indvendinger fra Nederlandene, som er EU's største producent af naturgas?

3. Er det Kommissionens hensigt at tage begge forslag tilbage efter afstemningen herom i Parlamentet i betragtning af de mange fælles træk mellem forslagene?

Svar afgivet på Kommissionens vegne af Loyola de Palacio

(24. november 2003)

Der har været samråd med Nederlandene på samme måde som med alle andre medlemsstater. Desuden blev der afholdt en række bilaterale møder mellem Kommissionen og industriens repræsentanter på forskellige planer for at drøfte relevante forsyningssikkerhedsspørgsmål. Der blev taget fuldt hensyn til indlæg fra den europæiske gasindustri, da forslaget blev udarbejdet.

Kommissionen skal beskytte Fællesskabets grundlæggende interessser under hensyntagen til nærhedsprincippet, således som fastsat i traktaten om oprettelse af De Eurpæiske Fællesskaber. Derudover har Kommissionen altid bestræbt sig på at tage hensyn til medlemsstaternes nationale forhold. Det gælder også for Nederlandene, som er en af Unionens største gasproducenter.

Forslaget om et direktiv for foranstaltninger til sikring af naturgasforsyningen (1) opfordrer til

— fastlæggelse af markedsdeltagernes rolle i det konkurrenceprægede miljø på et nyt, uafhængigt og konkurrencepræget naturgasmarked

— indførelse af minimumsstandarder for bestemte kunder

— indførelse af sikkerhedsnet for langtidskontrakter

— indførelse af solidaritetsordninger for usædvanlige gasforsyningssituationer (større forsyningsafbydelser).

Det skal ses på baggrund af, at gasforsyningssikkerheden på et konkurrencepræget og velfungerende naturgasmarked kan blive mindre på grund af den øgede konkurrence mellem gasleverandørerne. De store naturgasforbrugere fastsætter som regel selv, hvilket forsyningssikkerhedsniveau de betragter som svarende til deres behov, men de små kunder (husstande, små erhvervsvirksomheder og offentlige foretagender, der ikke kan skifte til andre brændselsformer) kan ikke gøre det.

På længere sigt vil Unionens forsyningssikkerhed blive mere og mere afhængig af import fra eksterne leverandører. Denne import vil komme fra stadig mere fjerntliggende steder og indebære større risiko.

For at løse disse problemer er der brug for fælles bestemmelser, som kan sikre naturgasforsyningerne på et konkurrencepræget naturgasmarked på længere sigt.

Derfor er lighederne mellem de to forslag begrænsede.

(1) EFT C 331 E af 31.12.2002.